
Betegtájékoztató: Információk a felhasználó számára

Myoqinon 100 mg lágy kapszula

ubidekarenon


Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.

-	Tartsa meg a betegtájékoztatót, mert a benne szereplő információkra a későbbiekben is szüksége lehet.
-	További kérdéseivel forduljon kezelőorvosához vagy gyógyszerészéhez.
-	Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
-	Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma:
1.	Milyen típusú gyógyszer a Myoqinon 100 mg lágy kapszula és milyen betegségek esetén alkalmazható?
2.	Tudnivalók a Myoqinon 100 mg lágy kapszula szedése előtt
3.	Hogyan kell szedni a Myoqinon 100 mg lágy kapszulát?
4.	Lehetséges mellékhatások
5.	Hogyan kell a Myoqinon 100 mg lágy kapszulát tárolni?
6.	A csomagolás tartalma és egyéb információk


1.	Milyen típusú gyógyszer a Myoqinon 100 mg lágy kapszula és milyen betegségek esetén alkalmazható?

A Myoqinon 100 mg lágy kapszula vitaminszerű anyag, hatóanyaga az ubidekarenon (koenzim Q10). A koenzim Q10 kiegészítő terápiaként alkalmazható igazolt koenzim Q10-hiányban a tünetek enyhítésére és a szívfunkció javítására krónikus szívelégtelenségben szenvedő betegeknél.



2.	Tudnivalók a Myoqinon 100 mg lágy kapszula szedése előtt

Ne szedje a Myoqinon 100 mg lágy kapszulát:
-	ha allergiás (túlérzékeny) az ubidekarenonra vagy a gyógyszer (6. pontban felsorolt) egyéb összetevőjére;
-	ha Önnek ismert földimogyoróallergiája vagy szójaallergiája van.

Figyelmeztetések és óvintézkedések
A Myoqinon 100 mg lágy kapszula szedése előtt beszéljen kezelőorvosával vagy gyógyszerészével.

Az ubidekarenon csökkentheti a magasvérnyomás-betegségben szenvedő betegek vérnyomását. Nagymértékű vérnyomáscsökkentő hatást nem figyeltek meg.
[bookmark: move114732819]
Gyermekek és serdülők
A Myoqinon 100 mg lágy kapszula nem javasolt gyermekeknek és serdülőknek.
[bookmark: move1147328191]
Egyéb gyógyszerek és a Myoqinon 100 mg lágy kapszula
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről, beleértve a vény nélkül kapható készítményeket is.

Tájékoztassa orvosát, ha az alábbiakat szedi:

-	kumarin típusú, szájon át szedhető véralvadásgátló gyógyszerek (például warfarin, fenprokumon, acenokumarol), mert az ubidekarenon csökkentheti ezeknek a gyógyszereknek a hatását, és emiatt a véralvadása megváltozhat;

-	E-vitamin, mert ez csökkentheti az ubidekarenon vérszintjét;

-	vérnyomáscsökkentő gyógyszerek, mert az ubidekarenon csökkentheti a vérnyomást.

Tájékoztassa kezelőorvosát, ha abbahagyja a Myoqinon 100 mg lágy kapszula szedését.

A Myoqinon 100 mg lágy kapszula egyidejű bevétele étellel és itallal
A Myoqinon 100 mg lágy kapszulát javasolt étkezés közben elfogyasztani bőséges mennyiségű vízzel. Nyelési nehézség esetén a lágy kapszula szétvágható és tartalma önmagában, vagy étellel együtt lenyelhető.

Terhesség és szoptatás
A Myoqinon 100 mg lágy kapszulát terhesség alatt nem javasolt szedni.
A Myoqinon 100 mg lágy kapszulát szoptatás idején nem javasolt szedni.

A készítmény hatásai a gépjárművezetéshez és a gépek kezeléséhez szükséges képességekre
A Myoqinon 100 mg lágy kapszula várhatóan nem befolyásolja a gépjárművezetéshez, illetve a gépek kezeléséhez szükséges képességeket.

A Myoqinon 100 mg lágy kapszula szójaolajat tartalmaz

A készítmény szójaolajat tartalmaz. Ne alkalmazza a készítményt, amennyiben földimogyoróallergiája vagy szójaallergiája van.


3.	Hogyan kell szedni a Myoqinon 100 mg lágy kapszulát?

A gyógyszert mindig a kezelőorvosa vagy gyógyszerésze által elmondottaknak megfelelően szedje. Amennyiben nem biztos az adagolást illetően, kérdezze meg orvosát vagy gyógyszerészét.

A készítmény ajánlott adagja szájon át történő alkalmazás esetén 1-2 kapszula (100-200 mg ubidekarenon) naponta.
Ha az adag napi 2 lágy kapszula (200 mg ubidekarenon), akkor azt két részre kell osztani; egy kapszulát reggel, egyet pedig este kell bevenni.
A kezdeti 200 mg/nap adagolás kiegészítő terápiaként alkalmazható a szívelégtelenség szokásos kezelése mellett. Hat hónap elteltével az Ön tüneteinek változása és állapotának nyomonkövetése alapján napi 100 mg fenntartó adagra csökkenthető.

A kapszulákat javasolt étkezés közben, egy pohár vízzel bevenni.
Ha problémát okoz a Myoqinon 100 mg kapszula lenyelése, akkor a kapszulát felvághatja, és a tartalmát egy kiskanálra kinyomva közvetlenül lenyelheti azt önmagában vagy étellel együtt.

Alkalmazása gyermekeknél és serdülőknél
Gyermekek és serdülők számára nem ajánlott, mivel nincs elegendő tapasztalat.

Alkalmazása időseknél
Nincs szükség az adag módosítására.

Alkalmazása vesekárosodásban vagy májkárosodásban szenvedő betegeknél
Nincs szükség az adag módosítására.

Amennyiben a Myoqinon 100 mg lágy kapszula hatását túl erősnek vagy túl gyengének találja, beszéljen a kezelőorvosával, gyógyszerészével.

Ha az előírtnál több Myoqinon 100 mg lágy kapszulát vett be
Ha több Myoqinon 100 mg lágy kapszulát vett be az előírtnál, azonnal beszéljen orvosával, gyógyszerészével.
A Myoqinon 100 mg lágy kapszula túladagolása rendszerint nem jár következményekkel. A tapasztalt tünetek az alábbiak lehetnek: émelygés, gyomorégés, emésztési zavar, gyomortáji diszkomfort érzés, hasmenés. Ha egy gyermek véletlenül nagy adagot vesz be belőle, elővigyázatosságból javasolt orvoshoz fordulni.

Ha elfelejtette bevenni a Myoqinon 100 mg lágy kapszulát
Ne vegyen be kétszeres adagot a kihagyott adag pótlására.

Ha idő előtt abbahagyja a Myoqinon 100 mg lágy kapszula szedését
A tünetek javulása, mely a Myoqinon 100 mg lágy kapszula szedése során alakult ki, fokozatosan múlik el a készítmény szedésének abbahagyását követően.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.


4.	Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.
A Myoqinon 100 mg lágy kapszula a szokásos adagokban rendszerint jól tolerálható, a jelentett mellékhatások általában nem súlyosak.

[bookmark: _GoBack]Ritka mellékhatások (1000-ből legfeljebb 1 beteget érinthet):
-	fejfájás;
-	szédülés;
-	hányinger;
-	székrekedés;
-	hasmenés;
-	gyomortáji diszkomfort érzés;
-	emésztési zavar.

Nem ismert (a gyakoriság a rendelkezésre álló adatokból nem állapítható meg):
-	bőrkiütés;
-	viszketés.

Alkalmanként beszámoltak ingerlékenységről és szédülésről, de összefüggésüket az ubidekarenon alkalmazásával nem igazolták.
Ubidekarenon nagy adagjainak alkalmazása esetén alkalmanként megfigyelték a szérum aminotranszferázszintjének enyhe mértékű emelkedését a laboratóriumi vizsgálatokban, de májtoxicitást nem jelentettek.

Ha bármely mellékhatás súlyossá válik, vagy ha a betegtájékoztatóban felsorolt mellékhatásokon kívül egyéb tünetet észlel, kérjük, értesítse kezelőorvosát vagy gyógyszerészét.

Mellékhatások bejelentése
Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.



5.	Hogyan kell a Myoqinon 100 mg lágy kapszulát tárolni?

A gyógyszer gyermekektől elzárva tartandó!

Legfeljebb 30 ºC-on, az eredeti csomagolásban tárolandó. Hűtőszekrényben nem tárolható! Nem fagyasztható!

A dobozon feltüntetett lejárati idő (EXP) után ne szedje a gyógyszert. A lejárati idő az adott hónap utolsó napjára vonatkozik.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6.	A csomagolás tartalma és egyéb információk

Mit tartalmaz a Myoqinon 100 mg lágy kapszula?

-	A készítmény hatóanyaga: 100 mg ubidekarenont (koenzim Q10) tartalmaz lágy kapszulánként.
-	Egyéb összetevők: RRR-α-tokoferol (E-vitamin), hidrogénezett növényi olaj, finomított szójababolaj (297 mg), vörös vas-oxid (E172), fekete vas-oxid (E172), glicerin, zselatin.

Milyen a Myoqinon 100 mg lágy kapszula külleme és mit tartalmaz a csomagolás?
Ovális, barna, átlátszatlan, lágy kapszulába töltött 462-537 mg töltettömegű, narancssárga paszta.
30 db, 60 db, vagy 90 db lágy kapszula átlátszó PVC/PVdC//Al buborékcsomagolásban és dobozban.

A forgalomba hozatali engedély jogosultja és a gyártó
Pharma Nord ApS
Tinglykke 4-6
6500 Vojens
Dánia

A forgalomba hozatali engedély jogosultjának helyi képviselete:
Pharma Nord Kft
1139 Budapest Váci út 95. 

OGYI-T-10011/04	Myoqinon 100 mg lágy kapszula (30 db)
OGYI-T-10011/05	Myoqinon 100 mg lágy kapszula (60 db)
OGYI-T-10011/06	Myoqinon 100 mg lágy kapszula (90 db)

A betegtájékoztató legutóbbi felülvizsgálatának dátuma: 2022. december.

